ดาวโจนส์ปิดบวก 65.89 จุด
ดาวโจนส์ปิดบวก 65.89 จุด หลังราคาสินค้าโภคภัณฑ์ดีดตัว ขณะที่ราคาน้ำมัน ดีดขึ้น 76 เซนต์ แตะ 98.97 ดอลล่าร์/บาร์เรล
13 พ.ค. 2554

ดาวโจนส์ปิดบวก 65.89 จุด หลังราคาสินค้าโภคภัณฑ์ดีดตัว ขณะที่ราคาน้ำมัน ดีดขึ้น 76 เซนต์ แตะ 98.97 ดอลล่าร์/บาร์เรล
ดัชนีดาวโจนส์ตลาดหุ้นนิวยอร์กดีดตัวขึ้นเมื่อคืนนี้ (12 พ.ค.) หลังจากราคาสินค้าโภคภัณฑ์ในตลาดโลก รวมถึงน้ำมันดิบและโลหะ ปรับตัวสูงขึ้น ซึ่งช่วยหนุนหุ้นกลุ่มที่เกี่ยวข้องกับอุตสาหกรรมสินค้าโภคภัณฑ์ดีดตัวขึ้นด้วย นอกจากนี้ ตลาดยังได้แรงหนุนจากข้อมูลเศรษฐกิจในด้านบวกของสหรัฐ รวมถึงยอดค้าปลีกที่สูงขึ้นและจำนวนคนว่างงานรายสัปดาห์ที่ปรับตัวลดลง
ดัชนีเฉลี่ยอุตสาหกรรมดาวโจนส์ปิดบวก 65.89 จุด หรือ 0.52% แตะที่ 12,695.92 จุด ดัชนี S&amp;P 500 ปิดขยับขึ้น 6.57 จุด หรือ 0.49% แตะที่ 1,348.65 จุด และดัชนี Nasdaq ปิดบวก 17.98 จุด หรือ 0.63% แตะที่ 2,863.04 จุด
ปริมาณการซื้อขายในตลาดหุ้นนิวยอร์กมีอยู่ราว 3.7 พันล้านหุ้น มีจำนวนหุ้นบวกมากกว่าหุ้นลบในอัตราส่วน 2 ต่อ 1
ตลาดหุ้นนิวยอร์กดีดตัวขึ้นหลังจากราคาน้ำมันดิบและโลหะในตลาดโลกปรับฐานขึ้น อันเนื่องมาจากการอ่อนค่าของสกุลเงินดอลลาร์ ซึ่งช่วยหนุนหุ้นที่เกี่ยวกข้องกับอุตสาหกรรมสินค้าโภคภัณฑ์ดีดตัวขึ้นด้วย
ราคาน้ำมันดิบดีดตัวขึ้น 76 เซนต์ แตะระดับ 98.97 ดอลลาร์/บาร์เรลเมื่อคืนนี้ ขณะที่ราคาโลหะทองแดงและทองคำปรับตัวขึ้นถ้วนหน้า ซึ่งช่วยหนุนหุ้นเหมืองแร่ปรับตัวขึ้นด้วย โดยหุ้นฟรีพอร์ท แมคมอร์แกน คอปเปอร์ แอนด์ โกลด์ ทะยานขึ้นเกือบ 1%
นอกจากนี้ ตลาดยังได้แรงหนุนจากข้อมูลเศรษฐกิจที่สดใสของสหรัฐ รวมถึงยอดค้าปลีกเดือนเม.ย.ที่ปรับตัวสูงขึ้น 0.5% ทำสถิติเพิ่มขึ้นติดต่อกันเป็นเดือนที่ 10 ซึ่งข้อมูลดังกล่าวช่วยหนุนหุ้นกลุ่มอาหารดีดตัวขึ้น รวมถึงหุ้นคราฟท์ ฟู้ดส์, แมคโดนัลด์ และโคคา-โคลา
ส่วนข้อมูลเศรษฐกิจที่สำคัญด้านอื่นๆนั้น กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานสัปดาห์ที่แล้วลดลง 44,000 ราย มาอยู่ที่ระดับ 434,000 ราย และกระทรวงพาณิชย์สหรัฐระบุว่า ดัชนีราคาผู้ผลิต (PPI) ซึ่งเป็นมาตรวัดราคาสินค้าก่อนถึงมือผู้บริโภค ปรับตัวสูงขึ้น 0.8% ในเดือนเม.ย. ทำสถิติเพิ่มขึ้นติดต่อกันเป็นเดือนที่ 10
หุ้นซิสโกซิสเต็มส์ปิดร่วง 4.8% หลังจากบริษัทเปิดเผยรายได้ลดลง 18% นอกจากนี้ บริษัทยังได้ปรับลดคาดการณ์ผลประกอบการตลอดปี 2554 และวางแผนที่จะลดการจ้างงานลงด้วย
ส่วนหุ้นโกลด์แมน แซคส์ ปิดร่วง 3.5% หลังจากนักวิเคราะห์ปรับลดน้ำหนักความน่าลงทุนของหุ้นดังกล่าว เนื่องจากข่าวที่ว่าวุฒิสมาชิกรายหนึ่งของสหรัฐกำลังยื่นมือตรวจสอบกรณีที่โกลด์แมน แซคส์ หลอกลวงนักลงทุน
นักลงทุนจับตาดูดัชนีราคาผู้บริโภค (CPI) เดือนเม.ย.ของสหรัฐ ซึ่งกระทรวงแรงงานสหรัฐจะเปิดเผยในคืนนี้ตามเวลาไทย โดยนักวิเคราะห์ส่วนใหญ่คาดว่า ดัชนี CPI เดือนเม.ย.จะปรับตัวเพิ่มขึ้น 0.4%